בראשית פרק לז: יוסף ואחיו - החלומות, השנאה והמכירה

מבוא

בפרק לז אנו עוסקים בבני יעקב והקורות אותם לאחר יישובם בארץ. זוהי תחילתה הקשה של פרשת מכירת יוסף וגלגוליו למצרים. ביחידה נעסוק בחלומות יוסף, ובשליחותו לאחיו במהלכה הוא נמכר ומובל למצרים.

שאלה מכוונות למידה

א. מה מספרים לנו הכתובים על מעשיהם של יעקב, יוסף והאחים וכיצד משפיעים המעשים על היחסים המורכבים בין יוסף ואחיו?

ב. המישור האנושי והמישור האלוקי וכיצד עלינו להבין את המציאות לאור שני המישורים?

ג. איך ייתכן שבני יעקב, שכולם שבטי י-ה, מגיעים לשנאה כזו?

|  |
| --- |
| השנאה ליוסף וחלומות יוסף |

פרק לז פותח את החלק האחרון של ספר בראשית, העוסק בתולדות משפחתו של יעקב אבינו. עד עתה הציגה התורה במקביל, גם את תולדות צאצאי האבות שאינם שייכים לעם ישראל (בני ישמעאל, אלופי עשו) מכאן ואילך מתמקדת התורה **רק בבני יעקב**, שנים עשר שבטי י-ה.

בראשית לז

(א) וַיֵּשֶׁב יַעֲקֹב בְּאֶרֶץ מְגוּרֵי אָבִיו בְּאֶרֶץ כְּנָעַן:

(ב) אֵלֶּה תֹּלְדוֹת יַעֲקֹב יוֹסֵף בֶּן שְׁבַע עֶשְׂרֵה שָׁנָה הָיָה רֹעֶה אֶת אֶחָיו בַּצֹּאן

וְהוּא נַעַר אֶת בְּנֵי בִלְהָה וְאֶת בְּנֵי זִלְפָּה נְשֵׁי אָבִיו וַיָּבֵא יוֹסֵף אֶת דִּבָּתָם רָעָה אֶל אֲבִיהֶם:

(ג) וְיִשְׂרָאֵל אָהַב אֶת יוֹסֵף מִכָּל בָּנָיו כִּי בֶן זְקֻנִים הוּא לוֹ וְעָשָׂה לוֹ כְּתֹנֶת פַּסִּים:

(ד) וַיִּרְאוּ אֶחָיו כִּי אֹתוֹ אָהַב אֲבִיהֶם מִכָּל אֶחָיו וַיִּשְׂנְאוּ אֹתוֹ וְלֹא יָכְלוּ דַּבְּרוֹ לְשָׁלֹם:

* פסוק ב: "אֵלֶּה תֹּלְדוֹת יַעֲקֹב..."

בראשית לז

(א) וַיֵּשֶׁב יַעֲקֹב בְּאֶרֶץ מְגוּרֵי אָבִיו בְּאֶרֶץ כְּנָעַן:

(ב) **אֵלֶּה תֹּלְדוֹת יַעֲקֹב,** יוֹסֵף בֶּן שְׁבַע עֶשְׂרֵה שָׁנָה הָיָה רֹעֶה אֶת אֶחָיו בַּצֹּאן ...

* ****רש"י בראשית לז. ב****

**אלה תולדות יעקב - אלה של תולדות יעקב, אלה ישוביהם וגלגוליהם (כלומר אלה הסיבות שבגללן הם עברו ממקום למקום) עד שבאו לכלל יישוב. סבה ראשונה "יוסף בן שבע עשרה" וגו' על ידי זה נתגלגלו וירדו למצרים. זהו אחר פשוטו של מקרא להיות דבר דבור על אופניו.**

* ****רשב"ם בראשית לז, ב****

**אלה תולדות יעקב - ישכילו ויבינו אוהבי שכל מה שלימדונו רבותינו כי אין מקרא יוצא מידי פשוטו, אף כי עיקרה של תורה באת ללמדנו ולהודיענו ברמיזת הפשט - ההגדות וההלכות והדינין - על ידי אריכות הלשון, ועל ידי שלשים ושתים מידות של ר' אליעזר בנו של ר' יוסי הגלילי, ועל ידי שלש עשרה מידות של ר' ישמעאל.**

**והראשונים, מתוך חסידותם נתעסקו לנטות אחרי הדרשות שהן עיקר, ומתוך כך לא הורגלו בעומק פשוטו של מקרא, ולפי שאמרו חכמים "אל תרבו בניכם בהגיון", וגם אמרו: "העוסק במקרא מדה ואינה מדה, העוסק בתלמוד אין לך מדה גדולה מזו"...**

**וגם רבנו שלמה (רש"י), אבי אמי מאיר עיני גולה, שפירש תורה נביאים וכתובים נתן לב לפרש פשוטו של מקרא, ואף אני, שמואל ב"ר מאיר חתנו זצ"ל, נתווכחתי עמו ולפניו, והודה לי שאילו היה לו פנאי היה צריך לעשות פרושים אחרים לפי הפשטות המתחדשים בכל יום.**

**ועתה יראו המשכילים מה שפירשו הראשונים:**

**אלה תולדות יעקב - אלה מקראות ומאורעות שאירעו ליעקב. והנה זה הבל הוא. כי כל "אלה תולדות" האמור בתורה ובנביאים ובכתובים יש מהם שמפרשים 'בני האדם' (הבנים שנולדו לאותו אדם) ויש מהם רבים שמפרשים 'בני בנים', כאשר פירשתי ב"אלה תולדות נח" (שבהמשך שם מסופר מי הם בניו ובני בניו של נח), ...וכן בעשו פרשה ראשונה מפרש בני עשו שנולדו לו במקום אביו (ובהמשך מסופר על בני בניו של עשיו)...**

**ועתה כותב "אלה תולדות יעקב" - בני בניו שהיו שבעים והיאך נולדו. כיצד? יוסף בן שבע עשרה שנה ונתקנאו בו אחיו, ומתוך כך ירד יהודה מאת אחיו, והיו לו בנים בכזיב ובעדולם שלה ופרץ וזרח, ונתגלגל הדבר שיוסף הורד מצרימה, ונולדו לו במצרים מנשה ואפרים, ושלח יוסף בשביל אביו וביתו עד שהיו שבעים. וכל זה היה צריך משה רבנו לכתוב, שעל זה הוכיחם "בשבעים נפש ירדו אבותיך" וגו'.**

1. **עיין בפסוק ב, ובדבר רש"י ורשבם וענה:**

א. "אֵלֶּה תֹּלְדוֹת יַעֲקֹב..." **כיצד פירוש ביטוי זה רש"י וכיצד פירש זאת הרשב"ם?**

ב. מהו העיקרון בדרכי הפרשנות שהרשב"ם מציג בדבריו, שאף רש"י מסכים עימו**?**

****פסוק ב****: "וַיָּבֵא יוֹסֵף אֶת דִּבָּתָם רָעָה אֶל אֲבִיהֶם" - דיבה של מי?

בראשית לז, ב

אֵלֶּה תֹּלְדוֹת יַעֲקֹב יוֹסֵף בֶּן שְׁבַע עֶשְׂרֵה שָׁנָה הָיָה רֹעֶה אֶת אֶחָיו בַּצֹּאן וְהוּא נַעַר אֶת בְּנֵי בִלְהָה וְאֶת בְּנֵי זִלְפָּה נְשֵׁי אָבִיו

וַיָּבֵא יוֹסֵף אֶת דִּבָּתָם רָעָה אֶל אֲבִיהֶם:

רש"י בראשית לז

והוא נער - שהיה עושה מעשה נערות, מתקן בשערו ממשמש בעיניו, כדי שיהיה נראה יפה.

את בני בלהה - כלומר ורגיל אצל בני בלהה, לפי שהיו אחיו מבזין אותן והוא מקרבן.

את דבתם רעה - כל רעה שהיה רואה **באחיו בני לאה** היה מגיד לאביו, שהיו אוכלין אבר מן החי, ומזלזלין בבני השפחות לקרותן עבדים, וחשודים על העריות. ובשלשתן לקה:

על אבר מן החי - "וישחטו שעיר עזים במכירתו" (בראשית לז, לא), ולא אכלוהו חי.

ועל דבה - שסיפר עליהם שקורין לאחיהם עבדים, (תהלים קה יז) "לעבד נמכר יוסף".

ועל העריות - שסיפר עליהם, "ותשא אשת אדוניו" וגו' (בראשית לט, ז).

דבתם - כל לשון דבה פרלידי"ץ בלע"ז, כל מה שהיה יכול לדבר בהם רעה היה מספר.

1. עיין בפסוק ב' ובדברי רש", וענה:

א. מה הקושי במילים ו"הוא נער" שאליו מתייחס רש"י, וכיצד רש"י מיישב קושי זה?

ב. לפי רש"י, מה יחסו של יוסף לבני השפחות?

ג. לפי רש"י, דיבתם של אלו אחים הביא יוסף לאביו?

ד. איך בא כאן לידי ביטוי המושג "מידה כנגד מידה"?

ה. איך רש"י קורא מבחינה תחבירית את הפסוק? אילו מילים רש"י שׂם בסוגריים ואילו מילים הוא מוסיף?

ו. מהי דמותו של יוסף לפי פירושיו של רש"י? נמק.

****פסוק ג:**** "בֶן זְקֻנִיםֹ"

|  |  |
| --- | --- |
| בראשית לז, ג  (ג) וְיִשְׂרָאֵל אָהַב אֶת יוֹסֵף מִכָּל בָּנָיו כִּי **בֶן זְקֻנִים** הוּא לוֹ וְעָשָׂה לוֹ כְּתֹנֶת פַּסִּים: | |
| **רש"י**  בן זקונים - שנולד לו לעת זקנתו.  ואונקלוס תרגם: "בר חכים הוא ליה" - כל מה שלמד (יעקב) מִשֵּׁם וָעֵבֶר מסר לו. (שכן בלשון המקרא 'חכם' נקרא גם 'זקן').  דבר אחר: שהיה זיו איקונין (מראה הפנים) שלו דומה לו. ('זקונים' נוטריקון של 'זיו איקונין'). | **⭘ רמב"ן**  כי בן זקונים הוא לו - שנולד לו בעת זקנתו... לשון רש"י  ואיננו נכון בעיני, כי הכתוב אמר שאהב את יוסף מכל בניו בעבור שהוא בן זקונים, וגם כל בניו נולדו לו בזקוניו, והנה יששכר וזבולון אינם גדולים מיוסף רק כשנה או שנתים.  והנראה בעיני כי מנהג **הזקנים** שיקחו אחד מבניהם הקטנים להיות עמו לשרתו, והוא נשען על ידו תמיד לא יפרד ממנו, והוא נקרא לו בן **זקוניו** בעבור שישרתו **לזקוניו**, והנה לקח יעקב את יוסף לדבר הזה והיה עמו תמיד, ועל כן לא ילך עם הצאן ברעותם במקום רחוק. |

1. עיין בפסוק ג' ובדברי רש"י ורמב"ן, וענה:

א. לפי הפשט מדוע יעקב "אהב את יוסף מכל בניו"?

ב. סכם את שלושת הפירושים של רש"י למושג "בן זקונים", לפי כל פירוש, הסבר כיצד מושג זה מבאר מדוע יעקב אהב את יוסף מכל בניו, ומה מאפיין את הקשר בין יעקב ליוסף?

⭘ ג. מדוע הרמב"ן דוחה את הפירוש הראשון של רש"י?

⭘ ד. כיצד מפרש הרמב"ן את המושג "בן זקונים", לפי פירושו - הסבר כיצד מושג זה מבאר מדוע יעקב אהב את יוסף מכל בניו?

****בראשית רבה (תיאודור-אלבק) פרשה פד****

ועשה לו כתנת פסים - ריש לקיש אמר בשם ר' אלעזר בן עזריה: **צריך אדם שלא לשנות בין בניו** שעל ידי כתנת פסים שעשה אבינו יעקב ליוסף" וישנאו אותו" וגו'

1. לפי מדרש רבה, מהי הביקורת של חז"ל על יעקב, ומה הלקח שעלינו ללמוד מכך?

****חלומותיו של יוסף****

בראשית לז

(ה) וַיַּחֲלֹם יוֹסֵף חֲלוֹם וַיַּגֵּד לְאֶחָיו וַיּוֹסִפוּ עוֹד שְׂנֹא אֹתוֹ:

(ו) וַיֹּאמֶר אֲלֵיהֶם שִׁמְעוּ נָא הַחֲלוֹם הַזֶּה אֲשֶׁר חָלָמְתִּי:

(ז) וְהִנֵּה אֲנַחְנוּ מְאַלְּמִים אֲלֻמִּים בְּתוֹךְ הַשָּׂדֶה

וְהִנֵּה קָמָה אֲלֻמָּתִי וְגַם נִצָּבָה וְהִנֵּה תְסֻבֶּינָה אֲלֻמֹּתֵיכֶם וַתִּשְׁתַּחֲוֶיןָ לַאֲלֻמָּתִי:

(ח) וַיֹּאמְרוּ לוֹ אֶחָיו הֲמָלֹךְ תִּמְלֹךְ עָלֵינוּ אִם מָשׁוֹל תִּמְשֹׁל בָּנוּ וַיּוֹסִפוּ עוֹד שְׂנֹא אֹתוֹ עַל חֲלֹמֹתָיו וְעַל דְּבָרָיו:

(ט) וַיַּחֲלֹם עוֹד חֲלוֹם אַחֵר וַיְסַפֵּר אֹתוֹ לְאֶחָיו וַיֹּאמֶר

הִנֵּה חָלַמְתִּי חֲלוֹם עוֹד וְהִנֵּה הַשֶּׁמֶשׁ וְהַיָּרֵחַ וְאַחַד עָשָׂר כּוֹכָבִים מִשְׁתַּחֲוִים לִי:

1. עיין בפסוקים ה-יא, וענה:

א. מה משותף לשני החלומות?

ב. מה שונה החלום השני מהחלום הראשון? (3 דברים)

****פסוקים י-יא: תגובת יעקב לחלומות יוסף****

בראשית לז

(י) וַיְסַפֵּר אֶל אָבִיו וְאֶל אֶחָיו וַיִּגְעַר בּוֹ אָבִיו

וַיֹּאמֶר לוֹ מָה הַחֲלוֹם הַזֶּה אֲשֶׁר חָלָמְתָּ הֲבוֹא נָבוֹא אֲנִי וְאִמְּךָ וְאַחֶיךָ לְהִשְׁתַּחֲוֹת לְךָ אָרְצָה:

(יא) וַיְקַנְאוּ בוֹ אֶחָיו וְאָבִיו שָׁמַר אֶת הַדָּבָר:

רש"י בראשית לז, י-יא

ויגער בו - לפי שהיה מטיל שנאה עליו.

הבוא נבוא - והלא אמך כבר מתה. והוא (יעקב) לא היה יודע שהדברים מגיעין לבלהה, שגדלתו כאמו. ורבותינו למדו מכאן שאין חלום בלא דברים בטלים. ויעקב נתכוון (ע"י הגערה) להוציא הדבר מלב בניו שלא יקנאוהו, לכך אמר לו "הבוא נבוא" וגו', כשם שאי אפשר באמך כך השאר הוא בטל.

שמר את הדבר - היה ממתין ומצפה מתי יבא, וכן (ישעיה כו ב) "שומר אמונים", וכן (איוב יד טז) "לא תשמור על חטאתי", (שפירושו: למה) לא תמתין (עם העונש על חטאתי).

1. עיין בפסוקים י-יא ובדברי רש"י, וענה:

א. לפי רש"י, כיצד שכנע יעקב את בניו שחלומותיו של יוסף אין בהם ממש?

ב. מהי התגובה הכפולה של יעקב כשהוא שמע את החלומות של יוסף?

ג. מה הקושי העולה מתגובה כפולה זו? וכיצד הוא מיישב את הקושי?

|  |
| --- |
| הרקע לשנאת האחים |

על רקע מערכת היחסים המסובכת בין האחים, שלמדנו בפסוקים א-יא, נשלח יוסף להיפגש עם אחיו:

בראשית לז

(יב) וַיֵּלְכוּ אֶחָיו לִרְעוֹת אֶת צֹאן אֲבִיהֶם בִּשְׁכֶם:

(יג) וַיֹּאמֶר יִשְׂרָאֵל אֶל יוֹסֵף הֲלוֹא אַחֶיךָ רֹעִים בִּשְׁכֶם לְכָה וְאֶשְׁלָחֲךָ אֲלֵיהֶם וַיֹּאמֶר לוֹ הִנֵּנִי:

(יד) וַיֹּאמֶר לוֹ לֶךְ נָא רְאֵה אֶת שְׁלוֹם אַחֶיךָ וְאֶת שְׁלוֹם הַצֹּאן וַהֲשִׁבֵנִי דָּבָר וַיִּשְׁלָחֵהוּ מֵעֵמֶק חֶבְרוֹן וַיָּבֹא שְׁכֶמָה:

(טו) וַיִּמְצָאֵהוּ אִישׁ וְהִנֵּה תֹעֶה בַּשָּׂדֶה וַיִּשְׁאָלֵהוּ הָאִישׁ לֵאמֹר מַה תְּבַקֵּשׁ:

(טז) וַיֹּאמֶר אֶת אַחַי אָנֹכִי מְבַקֵּשׁ הַגִּידָה נָּא לִי אֵיפֹה הֵם רֹעִים:

(יז) וַיֹּאמֶר הָאִישׁ נָסְעוּ מִזֶּה כִּי שָׁמַעְתִּי אֹמְרִים נֵלְכָה דֹּתָיְנָה וַיֵּלֶךְ יוֹסֵף אַחַר אֶחָיו וַיִּמְצָאֵם בְּדֹתָן:

פסוק יג: יוסף הולך בשליחות אביו - "הנני"

בראשית לז, יג (יוסף ואחיו)

וַיֹּאמֶר יִשְׂרָאֵל אֶל-יוֹסֵף הֲלוֹא אַחֶיךָ רֹעִים בִּשְׁכֶם לְכָה וְאֶשְׁלָחֲךָ אֲלֵיהֶם, וַיֹּאמֶר לוֹ **הִנֵּנִי**....

רש"י

הנני - לשון ענוה וזריזות, נזדרז למצות אביו, ואף על פי שהיה יודע באחיו ששונאין אותו.

 בראשית כב (עקידת יצחק)

(א) וַיְהִי אַחַר הַדְּבָרִים הָאֵלֶּה וְהָאֱלֹהִים נִסָּה אֶת-אַבְרָהָם וַיֹּאמֶר אֵלָיו אַבְרָהָם וַיֹּאמֶר **הִנֵּנִי...**

(ז) וַיֹּאמֶר יִצְחָק אֶל-אַבְרָהָם אָבִיו וַיֹּאמֶר אָבִי וַיֹּאמֶר **הִנֶּנִּי בְנִי** וַיֹּאמֶר הִנֵּה הָאֵשׁ וְהָעֵצִים וְאַיֵּה הַשֶּׂה לְעֹלָה....

(יא) וַיִּקְרָא אֵלָיו מַלְאַךְ ה' מִן-הַשָּׁמַיִם וַיֹּאמֶר אַבְרָהָם אַבְרָהָם וַיֹּאמֶר **הִנֵּנִי...**

בראשית כז (ברכת יצחק לעשו)

א וַיְהִי כִּי-זָקֵן יִצְחָק וַתִּכְהֶיןָ עֵינָיו מֵרְאֹת וַיִּקְרָא אֶת-עֵשָׂו בְּנוֹ הַגָּדֹל וַיֹּאמֶר אֵלָיו בְּנִי וַיֹּאמֶר אֵלָיו **הִנֵּנִי...**

1. בבראשית לז פסוק יג יוסף עושה שימוש במילה "הנני", ננסה להבין את משמעותה של מילה זו אצלנו.

א. עיין בבראשית כב, ובבראשית כז. **לפי הפשט**, מה המשמעות של המילה "הנני" בכל אחד מן המקומות הללו.

ב. רש"י אצלנו (בראשית לז, יג) חרג מהמשמעות הפשוטה של המילה "הנני" ונתן לה משמעות אחרת. מהי?

ג. מה הביא את רש"י אצלנו להציע משמעות חריגה למילה "הנני"? מה ההבדל בין ה"הנני" אצלנו לשאר ה"הנני"?

ד. איזה שבח של יוסף נלמד מהמילה "הנני"?

פסוק יד: "וַיִּשְׁלָחֵהוּ מֵעֵמֶק חֶבְרוֹן..."

* רש"י בראשית לז יד

מעמק חברון - והלא חברון בהר, שנאמר "וַיַּעֲלוּ בַנֶּגֶב וַיָּבֹא עַד חֶבְרוֹן" (במדבר יג ,כב), אלא **מעצה עמוקה של אותו צדיק הקבור בחברון**, לקיים מה שנאמר לאברהם בין הבתרים "כִּי גֵר יִהְיֶה זַרְעֲךָ בְּאֶרֶץ לֹא לָהֶם וַעֲבָדוּם וְעִנּוּ אֹתָם אַרְבַּע מֵאוֹת שָׁנָה" (בראשית טו, יג).

1. עיין בפסוק יד ובדברי רש"י, וענה:

א. מה קשה לרש"י על המילים "מעמק חברון"?

ב. רש"י מיישב את הקושי בהסבר שהמילים "מעמק חברון" אינן מתארות תיאור גיאוגרפי אלא מהוות **רמז סמלי**. מה מבקש הכתוב לרמוז לנו באמצעות מילים אלה, על שליחותו של יוסף?

**הסיבתיות הכפולה**

מה גרם לאירועים מסוימים בתנ"ך להתרחש? "הסיבתיות הכפולה" יש בה כדי להציע הסבר בשני מישורים שונים:

**א. במישור האנושי-הארצי:** הסבר שאירוע מסוים התרחש כתוצאה של סיבה ומסובב ארציים, אנושיים וטבעיים.

**ב. במישור האלוקי-רוחני:** הסבר שאירוע מסוים התרחש כתוצאה מהתערבות אלוקית רוחנית וזה כחלק מתוכנית כללית של ה' לנהל מהלכים היסטוריים בעולם לפי רצונו.

1. יעקב שולח את יוסף "מעמק חברון" לאחיו הנמצאים באזור שכם. הסבר את האירוע הזה ע"פ ה"סיבתיות הכפולה".
2. **שאלה למחשבה:** המדרש המובא ברש"י מצביע על סיבה עמוקה לכך שיעקב שולח את יוסף לשכם, האם יעקב עצמו מודע לסיבה העמוקה?

* וַיִּמְצָאֵהוּ אִישׁ

בראשית לז

(טו) וַיִּמְצָאֵהוּ אִישׁ וְהִנֵּה תֹעֶה בַּשָּׂדֶה וַיִּשְׁאָלֵהוּ הָאִישׁ לֵאמֹר מַה תְּבַקֵּשׁ:

(טז) וַיֹּאמֶר אֶת אַחַי אָנֹכִי מְבַקֵּשׁ הַגִּידָה נָּא לִי אֵיפֹה הֵם רֹעִים:

(יז) וַיֹּאמֶר הָאִישׁ נָסְעוּ מִזֶּה כִּי שָׁמַעְתִּי אֹמְרִים נֵלְכָה דֹּתָיְנָה וַיֵּלֶךְ יוֹסֵף אַחַר אֶחָיו וַיִּמְצָאֵם בְּדֹתָן:

* רמב"ן בראשית לז, טו

וימצאהו איש והנה תעה בשדה - יאמר כי הוא תועה מן הדרך ולא היה יודע אנה ילך, ונכנס בשדה כי במקום המרעה היה מבקש אותם. ויאריך הכתוב בזה, להגיד כי סיבות רבות באו אליו שהיה ראוי לחזור לו, אבל הכל סבל לכבוד אביו.

ולהודיענו עוד, **כי הגזרה אמת והחריצות שקר**, כי זמן לו הקדוש ברוך הוא מורה דרך שלא מדעתו להביאו בידם. ולזה (האיש שהורה ליוסף את הדרך) נתכוונו רבותינו (בבראשית רבה פד יד) באמרם כי האישים האלה הם מלאכים, שלא על חנם היה כל הסיפור הזה, להודיענו כי "עצת ה' היא תקום".

1. בפסוקים טו-יז מסופר שיוסף לא מצא בתחילה את אחיו ואז הוא פגש איש שכיוון אותו. התורה מאריכה בפירטי האירוע הזה, וקשה להבין לשם מה התורה האריכה בכך. הרמב"ן לומד מאריכות זו לקח הן ב**"מישור האנושי"** והן **"במישור האלוקי"**.

א. מה לומד הרמב"ן על **התנהגותו האנושית** של יוסף מאירוע זה? ומה הוא לומד אודות **המהלך האלוקי** שמתרחש באירוע זה?

ב. במישור האלוקי הרמב"ן קובע כלל עקרוני **"כי הגזרה אמת והחריצות שקר",** ציין פרט בסיפור שמוכיח קביעה זו.

|  |
| --- |
| תכניות האחים ומעשיהם |

בראשית לז

(יח) וַיִּרְאוּ אֹתוֹ מֵרָחֹק וּבְטֶרֶם יִקְרַב אֲלֵיהֶם וַיִּתְנַכְּלוּ אֹתוֹ לַהֲמִיתוֹ:

(יט) וַיֹּאמְרוּ אִישׁ אֶל אָחִיו הִנֵּה בַּעַל הַחֲלֹמוֹת הַלָּזֶה בָּא:

(כ) וְעַתָּה לְכוּ וְנַהַרְגֵהוּ וְנַשְׁלִכֵהוּ בְּאַחַד הַבֹּרוֹת וְאָמַרְנוּ חַיָּה רָעָה אֲכָלָתְהוּ וְנִרְאֶה מַה יִּהְיוּ חֲלֹמֹתָיו:

(כא) וַיִּשְׁמַע רְאוּבֵן וַיַּצִּלֵהוּ מִיָּדָם וַיֹּאמֶר לֹא נַכֶּנּוּ נָפֶשׁ:

(כב) וַיֹּאמֶר אֲלֵהֶם רְאוּבֵן אַל תִּשְׁפְּכוּ דָם הַשְׁלִיכוּ אֹתוֹ אֶל הַבּוֹר הַזֶּה אֲשֶׁר בַּמִּדְבָּר וְיָד אַל תִּשְׁלְחוּ בוֹ

לְמַעַן הַצִּיל אֹתוֹ מִיָּדָם לַהֲשִׁיבוֹ אֶל אָבִיו:

(כג) וַיְהִי כַּאֲשֶׁר בָּא יוֹסֵף אֶל אֶחָיו וַיַּפְשִׁיטוּ אֶת יוֹסֵף אֶת כֻּתָּנְתּוֹ אֶת כְּתֹנֶת הַפַּסִּים אֲשֶׁר עָלָיו:

(כד) וַיִּקָּחֻהוּ וַיַּשְׁלִכוּ אֹתוֹ הַבֹּרָה וְהַבּוֹר רֵק אֵין בּוֹ מָיִם:

(כה) וַיֵּשְׁבוּ לֶאֱכָל לֶחֶם וַיִּשְׂאוּ עֵינֵיהֶם וַיִּרְאוּ וְהִנֵּה אֹרְחַת יִשְׁמְעֵאלִים בָּאָה מִגִּלְעָד

וּגְמַלֵּיהֶם נֹשְׂאִים נְכֹאת וּצְרִי וָלֹט הוֹלְכִים לְהוֹרִיד מִצְרָיְמָה:

(כו) וַיֹּאמֶר יְהוּדָה אֶל אֶחָיו מַה בֶּצַע כִּי נַהֲרֹג אֶת אָחִינוּ וְכִסִּינוּ אֶת דָּמוֹ:

(כז) לְכוּ וְנִמְכְּרֶנּוּ לַיִּשְׁמְעֵאלִים וְיָדֵנוּ אַל תְּהִי בוֹ כִּי אָחִינוּ בְשָׂרֵנוּ הוּא וַיִּשְׁמְעוּ אֶחָיו:

1. בפסוקים יח –כז, עולות שלוש הצעות מה לעשות ליוסף. מי הציע כל הצעה? מה הייתה ההצעה? ומה הייתה המטרה של כל הצעה?

|  |  |  |
| --- | --- | --- |
| **המציע** | **ההצעה** | **המטרה** |
| א. האחים |  |  |
| ב. ראובן |  |  |
| ג. יהודה |  |  |

הצעת האחים

בראשית לז

(יח) וַיִּרְאוּ אֹתוֹ מֵרָחֹק וּבְטֶרֶם יִקְרַב אֲלֵיהֶם וַיִּתְנַכְּלוּ אֹתוֹ לַהֲמִיתוֹ:

(יט) וַיֹּאמְרוּ אִישׁ אֶל אָחִיו הִנֵּה **בַּעַל הַחֲלֹמוֹת** הַלָּזֶה בָּא:

(כ) וְעַתָּה לְכוּ וְנַהַרְגֵהוּ וְנַשְׁלִכֵהוּ בְּאַחַד הַבֹּרוֹת וְאָמַרְנוּ חַיָּה רָעָה אֲכָלָתְהוּ **וְנִרְאֶה מַה יִּהְיוּ חֲלֹמֹתָיו**:

1. האחים שונאים את יוסף (פסוק ד) ומכנים אותו **"בעל החלומות"**. האם לדעתך זה כינוי שבא לבטא שהאחים מלגלגים על יוסף ועל חלומותיו כי אין בהם ממש, או שזה כינוי שבא לבטא חשש מפני יוסף וחלומותיו? נמק.

* מדוע האחים רצו להרוג את יוסף?
* מפשוטו של מקרא עולה לכאורה שרגשות הקנאה והשנאה של האחים ביוסף אחיהם הביאו אותם לבקש להורגו.
* בסופו של דבר יוסף לא הומת והוא נמכר לעבדות (פסוקים כה-כט), מעשה שנתפס בתורה כעבירה חמורה: "וְגֹנֵב אִישׁ וּמְכָרוֹ וְנִמְצָא בְיָדוֹ מוֹת יוּמָת" (שמות כא, טז).
* על מעשה המכירה קבע ר' מנא במדרש: "ר' מנא אומר במכירת יוסף לקו השבטים **ולא נתכפר להם עוונם עד שמתו.** ועליהם הכתוב אומר 'אם יכופר העון הזה לכם עד תמותון'" (מדרש תנחומא וישב, סימן ב).
* השאלה בדבר כוונת האחים לפגוע בחיי יוסף, תלווה אותנו לאורך לימוד הפרקים הבאים עד שתיסגר בלימוד תהליך החזרה בתשובה של האחים. ישנם פרשנים אשר ניסו להבין באופן מעמיק מה עומד מאחורי תכנית האחים. אחד הפרשנים שעסק בכך הוא הספורנו:
* ספורנו בראשית לז, יח

וַיִּתְנַכְּלוּ אתו לַהֲמִיתו - הִנֵּה לְשׁון נכ"ל יורֶה עַל הַמְצָאָה (כונה) לְהָרַע... אָמַר שֶׁחָשְׁבוּ אֶת יוסֵף בְּלִבָּם נוכֵל (שבא) לְהָמִית, וְשֶׁבָּא אֲלֵיהֶם לא לִדְרשׁ שְׁלומָם, אֶלָּא לִמְצא עֲלֵיהֶם עֲלִילָה או לְהַחְטִיאָם, כְּדֵי שֶׁיְּקַלְּלֵם אֲבִיהֶם או יַעֲנִישָׁם הָאֵל יִתְבָּרַךְ, **וְיִשָּׁאֵר הוּא לְבַדּו 'בָּרוּךְ מִבָּנִים'**...

וּבָזֶה הודִיעַ מֶה הָיָה לָהם, בִּהְיות כֻּלָּם צַדִּיקִים גְּמוּרִים עַד שֶׁהָיוּ שְׁמותָם לִפְנֵי ה' לְזִכָּרון (על החושן), אֵיךְ נועֲדוּ לֵב יַחְדָּו לַהֲרג אֶת אֲחִיהֶם או לְמָכְרו, וְלא נִחֲמוּ עַל הָרָעָה?! כִּי גַּם כְּשֶׁאָמְרוּ "אֲבָל אֲשֵׁמִים אֲנַחְנוּ עַל אָחִינוּ אֲשֶׁר רָאִינוּ צָרַת נַפְשׁוֹ בְּהִתְחַנְנוֹ אֵלֵינוּ וְלֹא שָׁמָעְנוּ עַל כֵּן בָּאָה אֵלֵינוּ הַצָּרָה הַזֹּאת" (בראשית מב, כא), לא אָמְרוּ שֶׁתִּהְיֶה אַשְׁמָתָם עַל מְכִירָתו או מִיתָתו אֶלָּא עַל אַכְזָרִיּוּתָם "בְּהִתְחַנְּנו"?!

וְהִנֵּה הִגִּיד הַכָּתוּב כִּי צִיְּרוּ בְּלִבָּם וְחָשְׁבוּ אֶת יוסֵף לְנוכֵל וּמִתְנַקֵּשׁ בְּנַפְשָׁם לַהֲמִיתָם בָּעולָם הַזֶּה, או בָּעולָם הַבָּא או בִּשְׁנֵיהֶם, וְהַתּורָה אָמְרָה 'הַבָּא לְהָרְגְךָ הַשְׁכֵּם לְהָרְגו' (סנהדרין עב, א).

1. עיין בפסוקים יח-כ, ובדברי הספורנו וענה:

א. לפי הספרנו, מדוע האחים רצו לנקוט בכזו תכנית אכזרית להורגו?

ב. מה בהיסטוריה המשפחתית יכול היה לחזק את האחים בתפיסתם?

ג. על פי איזה כלל הלכתי פעלו האחים? וממה נבעה טעותם?

ד. כיצד מוכיח הספורנו את הסברו מהכתוב בבראשית פרק מב?

מכירת יוסף - במישור האנושי ובמישור באלוקי

הדיון בשאלה מכירת יוסף קשור למהלך שציינו בפסוקים הקודמים: בחירת בני האדם **במישור האנושי** ותכניותיו של ה' **במישור האלוקי**: **"רַבּוֹת מַחֲשָׁבוֹת בְּלֶב אִישׁ וַעֲצַת ה' הִיא תָקוּם"** - גזירת הירידה לגלות מברית בין הבתרים יצאה אל הפועל והתממשה גם כשבקשו האחים לפגוע ביוסף ומכרוהו לעבד.

הצעת ראובן

בראשית לז

(כא) וַיִּשְׁמַע רְאוּבֵן וַיַּצִּלֵהוּ מִיָּדָם וַיֹּאמֶר לֹא נַכֶּנּוּ נָפֶשׁ:

(כב) וַיֹּאמֶר אֲלֵהֶם רְאוּבֵן אַל תִּשְׁפְּכוּ דָם

הַשְׁלִיכוּ אֹתוֹ אֶל הַבּוֹר הַזֶּה אֲשֶׁר בַּמִּדְבָּר וְיָד אַל תִּשְׁלְחוּ בוֹ לְמַעַן הַצִּיל אֹתוֹ מִיָּדָם לַהֲשִׁיבוֹ אֶל אָבִיו:

רש"י בראשית לז, כב

למען הציל אותו - רוח הקודש מעידה על ראובן שלא אמר זאת אלא להציל אותו, שיבא הוא ויעלנו משם, אמר אני בכור וגדול שבכולן, לא יתלה הסרחון אלא בי.

1. עיין בפסוקים כא-כב ובדברי רש"י, וענה:

א. מהם שני חלקי הכתוב, לדעת רש"י, ומי אומר כל אחד מה?

ב. מה הייתה המטרה האמיתית של ראובן בהצעתו? ומה היה המניע של ראובן להעלות את הצעה שלו?

⭘ ג. על מה מבסס רש"י את פירושו? (הבא ביסוס **לוגי** וביסוס **לשוני**)

⭘ ד. הבא הוכחה מהמשך הפרק שאכן המטרה שלראובן הייתה "לְמַעַן הַצִּיל אֹתוֹ מִיָּדָם"?

כותונת הפסים

בראשית לז

(כג) וַיְהִי כַּאֲשֶׁר בָּא יוֹסֵף אֶל אֶחָיו וַיַּפְשִׁיטוּ אֶת יוֹסֵף אֶת כֻּתָּנְתּוֹ אֶת כְּתֹנֶת הַפַּסִּים אֲשֶׁר עָלָיו:

...

(לא) וַיִּקְחוּ אֶת כְּתֹנֶת יוֹסֵף וַיִּשְׁחֲטוּ שְׂעִיר עִזִּים וַיִּטְבְּלוּ אֶת הַכֻּתֹּנֶת בַּדָּם:

1. האחים שומעים לעצת ראובן ולא שולחים את ידם ביוסף. הם מפשיטים את יוסף מכותנתו ומשליכים אותו לבור.

א. מדוע הם מפשיטים אותו מכותנת הפסים, מה היא מסמלת עבורם?

ב. **שאלה למחשבה:** מה עומד מאחורי טבילת הכותונת בדם ושליחתו ליעקב?

הבור

בראשית לז, כד

וַיִּקָּחֻהוּ וַיַּשְׁלִכוּ אֹתוֹ הַבֹּרָה **וְהַבּוֹר רֵק אֵין בּוֹ מָיִם:**

רש"י

והבור רק אין בו מים - ממשמע שנאמר "והבור רק", איני יודע ש"אין בו מים"?

מה תלמוד לומר "אין בו מים", מים אין בו אבל נחשים ועקרבים יש בו.

1. עיין בפסוק כד ובדברי רש"י וענה:

א. מה היה קשה לרש"י בפסוק? וכיצד הוא יישב את הקושי?

ב. מהו ניתן ללמוד על מקום השלכתו של יוסף מתיאור זה? ומדוע זה חשוב לתאר כך את המקום?

בראשית לז

(כד) וַיִּקָּחֻהוּ וַיַּשְׁלִכוּ אֹתוֹ הַבֹּרָה וְהַבּוֹר רֵק אֵין בּוֹ מָיִם:

(כה) וַיֵּשְׁבוּ לֶאֱכָל לֶחֶם וַיִּשְׂאוּ עֵינֵיהֶם וַיִּרְאוּ וְהִנֵּה אֹרְחַת יִשְׁמְעֵאלִים...

1. א. מה ניתן ללמוד מהכתוב "וַיֵּשְׁבוּ לֶאֱכָל לֶחֶם" על האווירה ששרתה בין האחים בזמן שיוסף נמק בור?

ב. מה עשה יוסף בבור כל אותה זמן שהאחים יושבים ואוכלים? היעזר בפרק מב פסוק כא.

הצעת יהודה

בראשית לז

(כה) וַיֵּשְׁבוּ לֶאֱכָל לֶחֶם וַיִּשְׂאוּ עֵינֵיהֶם וַיִּרְאוּ וְהִנֵּה אֹרְחַת יִשְׁמְעֵאלִים בָּאָה מִגִּלְעָד

וּגְמַלֵּיהֶם נֹשְׂאִים נְכֹאת וּצְרִי וָלֹט הוֹלְכִים לְהוֹרִיד מִצְרָיְמָה:

(כו) וַיֹּאמֶר יְהוּדָה אֶל אֶחָיו מַה בֶּצַע כִּי נַהֲרֹג אֶת אָחִינוּ וְכִסִּינוּ אֶת דָּמוֹ:

(כז) לְכוּ וְנִמְכְּרֶנּוּ לַיִּשְׁמְעֵאלִים וְיָדֵנוּ אַל תְּהִי בוֹ כִּי אָחִינוּ בְשָׂרֵנוּ הוּא וַיִּשְׁמְעוּ אֶחָיו:

1. עיין בפסוקים כה-כז וענה:

א. באילו נסיבות יהודה מציע לאחים למכור את יוסף?

ב. באילו נימוקים הוא משתמש? במה הם דומים ובמה הם שונים מהנימוקים של ראובן?

סוף המעשה

בראשית לז

(כח) וַיַּעַבְרוּ אֲנָשִׁים מִדְיָנִים סֹחֲרִים וַיִּמְשְׁכוּ וַיַּעֲלוּ אֶת יוֹסֵף מִן הַבּוֹר

וַיִּמְכְּרוּ אֶת יוֹסֵף לַיִּשְׁמְעֵאלִים בְּעֶשְׂרִים כָּסֶף וַיָּבִיאוּ אֶת יוֹסֵף מִצְרָיְמָה:

(כט) וַיָּשָׁב רְאוּבֵן אֶל הַבּוֹר וְהִנֵּה אֵין יוֹסֵף בַּבּוֹר וַיִּקְרַע אֶת בְּגָדָיו:

(ל) וַיָּשָׁב אֶל אֶחָיו וַיֹּאמַר הַיֶּלֶד אֵינֶנּוּ וַאֲנִי אָנָה אֲנִי בָא:

(לא) וַיִּקְחוּ אֶת כְּתֹנֶת יוֹסֵף וַיִּשְׁחֲטוּ שְׂעִיר עִזִּים וַיִּטְבְּלוּ אֶת הַכֻּתֹּנֶת בַּדָּם:

(לב) וַיְשַׁלְּחוּ אֶת כְּתֹנֶת הַפַּסִּים וַיָּבִיאוּ אֶל אֲבִיהֶם וַיֹּאמְרוּ זֹאת מָצָאנוּ הַכֶּר נָא הַכְּתֹנֶת בִּנְךָ הִוא אִם לֹא:

(לג) וַיַּכִּירָהּ וַיֹּאמֶר כְּתֹנֶת בְּנִי חַיָּה רָעָה אֲכָלָתְהוּ טָרֹף טֹרַף יוֹסֵף:

(לד) וַיִּקְרַע יַעֲקֹב שִׂמְלֹתָיו וַיָּשֶׂם שַׂק בְּמָתְנָיו וַיִּתְאַבֵּל עַל בְּנוֹ יָמִים רַבִּים:

(לה) וַיָּקֻמוּ כָל בָּנָיו וְכָל בְּנֹתָיו לְנַחֲמוֹ וַיְמָאֵן לְהִתְנַחֵם וַיֹּאמֶר כִּי אֵרֵד אֶל בְּנִי אָבֵל שְׁאֹלָה וַיֵּבְךְּ אֹתוֹ אָבִיו:

(לו) וְהַמְּדָנִים מָכְרוּ אֹתוֹ אֶל מִצְרָיִם לְפוֹטִיפַר סְרִיס פַּרְעֹה שַׂר הַטַּבָּחִים: פ

⌧ מי מכר את יוסף?

1. עיין בפסוקים כה-ל ובדברי הפרשנים רש"י ורשב"ם, וענה על השאלות המובאות בטבלה.

|  |  |
| --- | --- |
| **בראשית לז**  (כה) וַיֵּשְׁבוּ לֶאֱכָל לֶחֶם וַיִּשְׂאוּ עֵינֵיהֶם וַיִּרְאוּ  וְהִנֵּה אֹרְחַת יִשְׁמְעֵאלִים בָּאָה מִגִּלְעָד וּגְמַלֵּיהֶם נֹשְׂאִים נְכֹאת וּצְרִי וָלֹט הוֹלְכִים לְהוֹרִיד מִצְרָיְמָה:  (כו) וַיֹּאמֶר יְהוּדָה אֶל אֶחָיו מַה בֶּצַע כִּי נַהֲרֹג אֶת אָחִינוּ וְכִסִּינוּ אֶת דָּמוֹ:  (כז) לְכוּ וְנִמְכְּרֶנּוּ **לַיִּשְׁמְעֵאלִים** וְיָדֵנוּ אַל תְּהִי בוֹ כִּי אָחִינוּ בְשָׂרֵנוּ הוּא וַיִּשְׁמְעוּ אֶחָיו:  (כח) וַיַּעַבְרוּ אֲנָשִׁים **מִדְיָנִים** סֹחֲרִים וַיִּמְשְׁכוּ וַיַּעֲלוּ אֶת יוֹסֵף מִן הַבּוֹר  וַיִּמְכְּרוּ אֶת יוֹסֵף **לַיִּשְׁמְעֵאלִים** בְּעֶשְׂרִים כָּסֶף וַיָּבִיאוּ אֶת יוֹסֵף **מִצְרָיְמָה**:  (כט) וַיָּשָׁב רְאוּבֵן אֶל הַבּוֹר וְהִנֵּה אֵין יוֹסֵף בַּבּוֹר וַיִּקְרַע אֶת בְּגָדָיו:  (ל) וַיָּשָׁב אֶל אֶחָיו וַיֹּאמַר הַיֶּלֶד אֵינֶנּוּ וַאֲנִי אָנָה אֲנִי בָא: | |
| **⌧ רש"י**  (כח) וימשכו - בני יעקב את יוסף מן הבור, וימכרוהו לישמעאלים, והישמעאלים למדיינים, והמדיינים למצרים.  (כט) וישב ראובן - ובמכירתו לא היה שם, שהגיע יומו לילך ולשמש את אביו. | **⌧ רשב"ם**  (כח) ויעברו אנשים מדיינים - בתוך שהיו יושבים לאכול לחם ורחוקים היו קצת מן הבור, לבלתי אכול על הדם, וממתינים היו לישמעאלים שראו. וקודם שבאו הישמעאלים עברו אנשים מדיינים אחרים דרך שם, וראוהו בבור ומשכוהו ומכרוהו המדיינים לישמעאלים, ויש לומר שהאחים לא ידעו, ואף על פי כן אשר כתב "אשר מכרתם אותי מצרימה" (בראשית מה, ד), יש לומר שהגרמת מעשיהם סייעה במכירתו. זה נראה לי לפי עומק דרך פשוטו של מקרא. |
| א. "וימכרו את יוסף" - לפי רש"י, מי מכר את יוסף?  ב. לפי רש"י, מי הוציא את יוסף מהבור?  ג. הבא ראיה (עניינית) לרש"י מפסוקים כה-כח.  ד. לפי רש"י, תאר את גלגולי מכירת יוסף עד הגיעו  למצרים.  ה. עיין בפסוק כט, לפי רש"י למה ראובן מופתע שיוסף נמכר? | א. "וימכרו את יוסף" - לפי הרשב"ם, מי מכר את יוסף?  ב. לפי הרשב"ם, מי הוציא את יוסף מהבור?  ג. הבא ראיה (תחבירית) לרשב"ם מפסוקים כה-כח.  ד. לפי הרשב"ם, תאר את גלגולי מכירת יוסף עד הגיעו למצרים.  ה. עיין בפסוק כט, הצע הסבר לשיטת הרשב"ם מדוע ראובן מופתע שיוסף נמכר? |

1. לאיזה מן הפירושים מסייע כל אחד מו הפסוקים הבאים? **נמק את תשובתך.**

|  |  |
| --- | --- |
| **(א) בראשית לז, לו**  וְהַמְּדָנִים מָכְרוּ אֹתוֹ אֶל מִצְרָיִם לְפוֹטִיפַר סְרִיס פַּרְעֹה שַׂר הַטַּבָּחִים" |  |
| **(ב) בראשית לט, א**  "וְיוֹסֵף הוּרַד מִצְרָיְמָה וַיִּקְנֵהוּ פּוֹטִיפַר סְרִיס פַּרְעֹה שַׂר הַטַּבָּחִים אִישׁ מִצְרִי מִיַּד הַיִּשְׁמְעֵאלִים אֲשֶׁר הוֹרִדֻהוּ שָׁמָּה". |  |
| **(ג) בראשית מ, טו**  "כִּי גֻנֹּב גֻּנַּבְתִּי מֵאֶרֶץ הָעִבְרִים וְגַם פֹּה לֹא עָשִׂיתִי מְאוּמָה כִּי שָׂמוּ אֹתִי בַּבּוֹר". |  |
| **(ד) בראשית מה, ד**  וַיֹּאמֶר יוֹסֵף אֶל אֶחָיו גְּשׁוּ נָא אֵלַי וַיִּגָּשׁוּ וַיֹּאמֶר אֲנִי יוֹסֵף אֲחִיכֶם אֲשֶׁר מְכַרְתֶּם אֹתִי מִצְרָיְמָה" |  |